กระทรวงวัฒนธรรม เตรียมพร้อมจัดงานมหรสพสมโภช เนื่องในงานพระราชพิธีบรมราชาภิเษก พ.ศ.2562 อย่างยิ่งใหญ่ 10 ประเทศตอบรับส่งการแสดงชุดพิเศษร่วมเฉลิมพระเกียรติ
กระทรวงวัฒนธรรมเตรียมพร้อมจัดงานมหรสพสมโภช เนื่องในงานพระราชพิธีบรมราชาภิเษก พ.ศ.2562 อย่างยิ่งใหญ่ขณะที่ 10 ประเทศตอบรับส่งการแสดงชุดพิเศษร่วมเฉลิมพระเกียรติในวันที่ 27 พฤษภาคมนี้                    นายวีระ  โรจน์พจนรัตน์  รัฐมนตรีว่าการกระทรวงวัฒนธรรม  เปิดเผยว่า  ได้เตรียมความพร้อมจัดงานมหรสพสมโภช เนื่องในงานพระราชพิธีบรมราชาภิเษก พ.ศ.2562 ระหว่างวันที่ 22-28 พฤษภาคม 2562 ณ ท้องสนามหลวง และ ณ สถานที่จัดงานส่วนภูมิภาค 76 จังหวัด โดยจะมีพิธีเปิดงานในวันที่ 22 พฤษภาคม  เวลา 18.30 น. พร้อมกันทั่วประเทศ  มีการแสดงชุดเปิดงาน อาทิ  รำถวายพระพร“อาศิรวาททวยราษฎร์น้อมจอมราชัน” การแสดงโขน เรื่อง รามเกียรติ์ ชุด “พระบารมีมิ่งฟ้ารามาวตาร” จำนวน 3 ตอน ได้แก่ ตอน สถลมาศเฉลิมราชจักรี  บรมราชาภิเษกพระราม” ถ่ายทอดสดผ่านสถานีโทรทัศน์โมเดรินไนน์ทีวี สถานีวิทยุโทรทัศน์แห่งประเทศไทย NBT  และทางสถานีวิทยุโทรทัศน์กองทัพบกช่อง 5 และเครือข่าย 170 ประเทศทั่วโลกล่าสุดได้รับการตอบรับจาก 10 ประเทศเข้าร่วมมหกรรมการแสดงนานาชาติเฉลิมพระเกียรติในวันที่  27 พฤษภาคม ได้แก่ อินโดนีเซีย เมียนมา เวียดนาม เวียดนาม สิงคโปร์ เกาหลีใต้ อินเดีย กัมพูชา มาเลเซีย ฟิลิปปินส์ และจีน  สำหรับการแสดงจะแบ่งออกเป็น 2 ส่วน  ได้แก่ เวทีท้องสนามหลวงฝั่งทิศใต้ เริ่มตั้งแต่เวลา 18.30 – 21.30 น. มีการแสดงที่น่าสนใจ อาทิ การแสดงโขนชุด “พระบารมีมิ่งฟ้ารามาวตาร” การละเล่นของหลวง มหาดุริยางค์สากล  มหาดุริยางค์ไทยแห่งรัตนโกสินทร์ มหกรรมลูกทุ่งไทย อีกทั้งยังมีการแสดงไฟประดับประกอบแสง สี เสียง ชุด “แสงแห่งพระมหากรุณาธิคุณ”  กิจกรรมตลาดวัฒนธรรม จำหน่าย อาหารและขนมไทย ส่วนเวทีย่อยฝั่งศาลฎีกา และฝั่งมหาวิทยาลัยธรรมศาสตร์ มีการแสดงหุ่นละครเล็ก และมหกรรมเพลงพื้นบ้าน ต่างๆ ตั้งแต่เวลา 17.30-18.30  น.